Ferenc Puskás

Ferenc Puskás (celým menom Ferenc Puskás Biró, pôvodne Ferenc Purczeld Biró; * 2. apríl 1927, Budapešť – † 17. november 2006, Budapešť) bol maďarský futbalista a tréner. Jeho hru charakterizovalo dobré ovládanie lopty, výbušnosť, prekvapivé riešenia herných situácií, presné prihrávky a strely na bránu, je považovaný za jedného z najlepších futbalistov všetkých čias. Strelil 514 gólov v 529 ligových zápasoch a 84 gólov v 85 zápasoch maďarskej reprezentácie.

Život a kariéra 
Narodil sa ako Ferenc Purczeld v Kispeste (dnes časť Budapešti). Keď mal 10 rokov, otec nechal zmeniť rodinné priezvisko na Puskás. Je odchovancom miestneho klubu Kispest A.C., kde jeho otec pôsobil ako tréner. Pôvodne použil falošné meno Miklós Kovács, aby mohol za klub hrávať skôr ako dovŕšil vek 12 rokov, ktorým bol podmienený podpis zmluvy. 

V novembri 1943 debutoval v seniorskom tíme Kispestu. V roku 1949 klub prevzala armáda a premenovala ho na Honvéd. V mužstve hrali vzhľadom na jeho armádny štatút kvalitní hráči z celej krajiny, napr. Zoltán Czibor a Sándor Kocsis, pričom dostávali vojenské hodnosti, Puskás sa stal majorom. Klubu pomohol vybojovať päť majstrovských titulov, štyrikrát sa stal najlepším strelcom maďarskej ligy, v roku 1948 bol najúspešnejším zakončovateľom v rámci všetkých európskych líg.

Reprezentácia 
V maďarskej reprezentácii zaznamenal debut 20. augusta 1945, keď skóroval vo víťaznom zápase proti Rakúsku 5:2. 
Mužstvo patrilo začiatkom 50. rokov k najlepším na svete. Spolu s Zoltánom Cziborom, Sándorom Kocsisom, Józsefom Bozsikom a Nándorom Hidegkutim bol kostrou tímu, ktorý neprehral 32 zápasov v rade, čo je doposiaľ neprekonaný rekord. V rokoch 1950-54 bol kapitánom. Na OH 1952 v Helsinkách získalo Maďarsko zlaté medaily po finálovom víťazstve nad Juhosláviou. Puskás na podujatí strelil štyri góly. 

V roku 1953 vyhralo Maďarsko  Stredoeurópsky pohár, keď porazilo vo finále domáce Taliansko 3:0, Puskás bol najúspešnejším strelcom turnaja s 10 gólmi.

Jedným z dôkazov vtedajšej dominancie maďarského futbalu sú aj víťazstvá nad Anglickom - 6:3 v Londýne (1953) a 7:1 v Budapešti (1954), čo je najvyššia prehra Anglicka v histórii.

Na MS 1954 hral Puskás v prvých dvoch zápasoch proti Južnej Kórei (9:0) a SRN (8:3), potom sa zranil a nastúpil až vo finále (napriek pretrvávajúcemu zraneniu), opäť proti SRN. Maďarsko viedlo už 2:0, aj vďaka Puskásovmu gólu, Nemecko však otočilo na 2:3. Dve minúty pred koncom rozhodca pre údajný ofsajd neuznal Puskásov gól, ktorý by znamenal vyrovnanie. Touto prehrou bola ukončená 32-zápasová séria Maďarska bez prehry.

Puskás v reprezentácii dosiahol dva hetriky (proti Rakúsku a Luxembursku), Albánsku strelil 4 góly. Celkovo zaznamenal 84 gólov v 85 reprezentačných zápasoch.

Španielsko 

Emigroval v roku 1956, po správe o porážke maďarskej revolúcie. Odohral niekoľko neoficiálnych zápasov za RCD Espanyol, potom však dostal dvojročný dištanc od UEFA. Po vypršaní dištancu ho spočiatku kontaktovali len menej kvalitné kluby, pretože za ten čas značne pribral a mal vyšší vek (31). Manchester United ho odmietol kvôli neznalosti angličtiny. Napokon s ním uzavrel kontrakt Real Madrid, kde sa stal výraznou oporou, v každej zo svojich prvých šiestich sezón dokázal streliť 20 a viac gólov, spolu v 180 zápasoch španielskej ligy skóroval 156x. Klub získal päť majstrovských titulov za sebou v rokoch 1961-65 a počas Puskásovho pôsobenia vybojoval 3x Pohár majstrov európskych krajín.

V roku 1962 získal španielske občianstvo, za Španielsko odohral 4 zápasy, neskóroval. Aktívnu kariéru ukončil v roku 1966.

Trénerská kariéra 
Po ukončení aktívnej činnosti sa stal trénerom, viedol mužstvá na všetkých kontinentoch. S Panathinaikos FC dosiahol v roku 1971 finále Pohára majstrov európskych krajín (kde sa prebojoval ako prvý grécky klub v histórii), s klubom získal aj dva grécke tituly (1970/71 a 1971/72). Ďalší významný trénerský úspech zaznamenal až v roku 1991, keď získal austrálsky titul s South Melbourne FC.

Posledné roky 
V roku 1991 sa aj s manželkou Erzsebét natrvalo vrátil do Maďarska. V roku 1993 sa stal trénerom maďarskej reprezentácie, ale len na štyri zápasy. Od roku 2000 trpel Alzheimerovou chorobou a tiež inými zdravotnými ťažkosťami. Nemocnicu opúšťal len zriedkavo. Jeho zdravotný stav sa časom zhoršoval. Zomrel v budapeštianskej nemocnici 17. novembra 2006.

Na jeho počesť bol v roku 2002 premenovaný multifunkčný štadión v Budapešti (Stadium Puskás Ferenc). Ulica Újtemető utca bola premenovaná podľa neho pri príležitosti ročného výročia úmrtia. Puskása označila IIFHS za najlepšieho strelca 20. storočia.

Referencie 

Maďarskí futbalisti
Maďarskí futbaloví tréneri
Španielski futbalisti
Španielski futbaloví tréneri
Maďarskí olympionici
Maďarskí emigranti a exulanti
Španielske osobnosti maďarského pôvodu
Osobnosti z Budapešti